作者:杜甫
標題:絕句漫興九首
內容:眼見客愁愁不醒，無賴春色到江亭。即遣花開深造次，便覺鶯語太丁寧。手種桃李非無主，野老牆低還似家。恰似春風相欺得，夜來吹折數枝花。熟知茅齋絕低小，江上燕子故來頻。銜泥點汙琴書內，更接飛蟲打著人。二月已破三月來，漸老逢春能幾回。莫思身外無窮事，且盡生前有限杯。腸斷春江欲盡頭，杖藜徐步立芳洲。顛狂柳絮隨風去，輕薄桃花逐水流。懶慢無堪不出村，呼兒日在掩柴門。蒼苔濁酒林中靜，碧水春風野外昏。糝徑楊花鋪白氈，點溪荷葉疊青錢。筍根稚子無人見，沙上鳧雛傍母眠。舍西柔桑葉可拈，江畔細麥複纖纖。人生幾何春已夏，不放香醪如蜜甜。隔戶楊柳弱嫋嫋，恰似十五女兒腰。誰謂朝來不作意，狂風挽斷最長條。